C 285/12
SK
Úradný vestník Európskej únie
14.8.2023
27.
Podnik Activision Blizzard v čase prijatia tohto rozhodnutia neposkytuje licencie na svoje hry cloudovým službám strímingu hier.
Komisia sa však najmä na základe interných dokumentov podniku Activision Blizzard domnieva, že v prípade neexistencie transakcie by podnik Activision Blizzard pravdepodobne začal poskytovať licencie na svoje hry cloudovým službám strímingu hier, a to konkrétne službám založeným na obchodnom modeli jednorazového nákupu (buy-to-play) (teda platformám, ktoré používateľom umožňujú strímovať hry, ktoré si predtým zakúpili v digitálnom obchode).
28.
Vzhľadom na uvedené skutočnosti Komisia dospela k záveru, že podnik Microsoft by dokázal úspešne presadzovať stratégiu uzavretia trhu pre konkurenčné cloudové služby strímingu hier tým, že by sa služba Game Pass Ultimate stala jedinou cloudovou službou strímingu hier, ktorá by mala v ponuke hry od podniku Activision Blizzard.
Komisia konštatuje, že hry od podniku Activision Blizzard sú dôležitým vstupom pre cloudové služby strímingu hier, a preto podnik Activision Blizzard disponuje trhovou silou v oblasti vývoja a vydávania konzolových hier.
Komisia poznamenáva, že spoločný trhový podiel strán podľa príjmu v oblasti vývoja a vydávania konzolových a počítačových videohier je za rok 2022 nižší ako 30 %.
Trhový podiel strán je však vyšší v niektorých prípadných užších segmentoch, najmä pri zameraní sa na žánre ako hry na hrdinov v EHP a strieľačky na celosvetovej úrovni a pri zohľadnení ďalších ukazovateľov, napríklad počtu aktívnych používateľov alebo herného času za mesiac.
Z tohto hľadiska sa hry na hrdinov a strieľačky vyznačujú mimoriadnou pútavosťou a obľúbenosťou, pričom podnik Activision Blizzard ponúka niektoré z najúspešnejších hier v týchto žánroch, napríklad Call of Duty a World of Warcraft.
29.
Po transakcii by podnik Microsoft mal k dispozícii technické a zmluvné prostriedky na to, aby konkurenčným cloudovým službám strímingu hier znemožnil poskytovať hry od podniku Activision Blizzard a aby sprístupnil tieto hry na stríming výlučne prostredníctvom služby Game Pass Ultimate.
Konkurenčné cloudové služby strímingu hier by v takom prípade nemali včasné a účinné protistratégie.
Dôvodom je predovšetkým skutočnosť, že kľúčom k ich konkurencieschopnosti je rozsiahly katalóg obľúbeného obsahu, pričom počítačové a konzolové hry od iných vydavateľov by neboli uspokojivou alternatívou na vytvorenie katalógu hier, ktorý by bol dostatočný na to, aby služby tretích strán poskytujúce hranie hier prostredníctvom cloudu mohli konkurovať službe Game Pass Ultimate, ak by táto služba ponúkala hry od podniku Activision Blizzard s exkluzivitou.
30.
Komisia sa takisto domnieva, že podnik Microsoft by mal motiváciu uzavrieť trh pre konkurenčných distribútorov počítačových a konzolových hier, ktorí ponúkajú cloudové služby strímingu hier.
Dôvodom je predovšetkým skutočnosť, že vzhľadom na veľkú obľúbenosť hier od podniku Activision Blizzard by v dôsledku stratégie uzavretia trhu stúpol počet hráčov využívajúcich funkciu cloudového strímingu hier v rámci služby Game Pass Ultimate.
Išlo by pravdepodobne o výrazný nárast, a to aj vďaka charakteristikám činností podniku Microsoft, v ktorých sa okrem iného spájajú cloudové služby strímingu hier, služby predplatného a operačný systém Windows pre osobné počítače.
Komisia sa domnieva, že straty vyplývajúce z takejto stratégie uzavretia trhu by boli v porovnaní so ziskmi obmedzené.
31.
Komisia sa napokon domnieva, že stratégia uzavretia trhu by významne ovplyvnila hospodársku súťaž v oblasti distribúcie počítačových a konzolových hier.
Hranie hier prostredníctvom cloudu predstavuje rastúci trend a očakáva sa, že sa stane dôležitým distribučným kanálom, čo znamená, že prípadná stratégia uzavretia trhu by zvýšila prekážky vstupu na trh alebo expanzie v prípade konkurenčných cloudových služieb strímingu hier, ktoré vo všeobecnosti nie sú vertikálne integrované a museli by sa opierať o menší súbor nezávislých vydavateľov.
Okrem toho, hoci hranie hier prostredníctvom cloudu tvorí v porovnaní s celkovým trhom relatívne malý segment, očakáva sa jeho výrazný rast a ide o dôležitý zdroj inovácií.
32.
Komisia sa preto domnieva, že transakcia by spôsobila značné narušenie efektívnej hospodárskej súťaže na trhu s distribúciou počítačových a konzolových hier v dôsledku toho, že zlúčený subjekt by konkurenčným cloudovým službám strímingu hier znemožnil poskytovať hry od podniku Activision Blizzard.
4.3.
Konglomerátne účinky
33.
Transakcia vytvára konglomerátne prepojenia medzi hrami od podniku Activision Blizzard a poskytovaním operačného systému Windows pre osobné počítače podnikom Microsoft.
Konkrétne sa Komisia na základe výsledkov prieskumu trhu domnieva, že podnik Microsoft by po transakcii dokázal uzavrieť trh pre konkurenčných poskytovateľov operačných systémov pre osobné počítače tým, že by naviazal cloudový stríming počítačových a konzolových hier od podniku Activision Blizzard na operačný systém Windows.